b'\n_START_ARTICLE_\nKultura Nazca\n_START_PARAGRAPH_\nKultura Nazca (tudi Nasca) je cvetela med letoma 100 pr.n.\xc5\xa1t. in 750 na\xc5\xa1ega \xc5\xa1tetja ob su\xc5\xa1ni ju\xc5\xbeni obali Peruja v re\xc4\x8dnih dolinah Rio Grande de Nazca in Ica. Po tem, ko je bila pod mo\xc4\x8dnim vplivom predhodne kulture Paracas, ki je bila znana po zelo kompleksnih tkaninah, je kultura Nazca znana po celi vrsti obrti in spretnosti, izdelkih iz keramike, tekstila in geoglifih. Prav tako so zgradili impresiven sistem podzemnih vodovodov, znanih kot puquios, ki \xc5\xa1e vedno delujejo.\n_START_SECTION_\nDru\xc5\xbeba\n_START_PARAGRAPH_\nZgodnjo dru\xc5\xbebo so sestavljale lokalne dru\xc5\xbeine in regionalna sredi\xc5\xa1\xc4\x8da mo\xc4\x8di s centrom v Cahuachi, ki je predstavljal neurbanizirano ceremonialno prizori\xc5\xa1\xc4\x8de z nekaj trgi. Znanstveniki so razvili teorijo, ki izhaja iz razli\xc4\x8dnih izkopavanj na lokaciji Cahuachi in ka\xc5\xbee, da je bilo mesto sredi\xc5\xa1\xc4\x8de za rituale in slavja, ki so se nana\xc5\xa1ali na kmetijstvo, vodo in plodnost. Cahuachi le\xc5\xbei v spodnjem delu doline Nazca in je bil sprva naseljen v pozni fazi kulture Paracas. Je najbolj pomembno mesto za prou\xc4\x8devanje anti\xc4\x8dne kulture Nazca. Ljudje so spremenili naravne vzpetine "huacas" v piramidne gomile za obredne in verske namene._NEWLINE_Izkopavanja na lokaciji Cahuachi so dala arheologom klju\xc4\x8den vpogled v kulturo. Gradivo obsega velike koli\xc4\x8dine ve\xc4\x8dbarvne gline, tekstil, izdelke iz zlata in \xc5\xa1kolj\xc4\x8dne lupine ter mnogo obrednih pripomo\xc4\x8dkov. Med najdbami so bila tudi \xc5\xbeivila: koruza, bu\xc4\x8de, fi\xc5\xbeol, ara\xc5\xa1idi in nekaj rib.\n_START_SECTION_\nReligija\n_START_PARAGRAPH_\nGlede na su\xc5\xa1no in ekstremno okolje, so Nazca ljudje verovali v bo\xc5\xbeanstva, za\xc5\xa1\xc4\x8ditnike kmetijstva in plodnosti. Najdeni so ostanki, ki prikazujejo bogove narave (mitolo\xc5\xa1ki kit ubijalec, \xc5\xbeanjec, mitolo\xc5\xa1ka ma\xc4\x8dka, pisana ka\xc4\x8da), najbolj raz\xc5\xa1irjeno pa je bilo \xc4\x8da\xc5\xa1\xc4\x8denje antropomorfnih mitolo\xc5\xa1kih bitij. \xc5\xa0amani so uporabljali halucinogene droge (izvle\xc4\x8dek iz kaktusa San Pedro), ki povzro\xc4\x8da halucinacije. Uporaba teh snovi je upodobljena na keramiki iz Nazce. V Cahuachi so potekali dogodki in prireditve verskega zna\xc4\x8daja.\n_START_SECTION_\nTrofejne glave\n_START_PARAGRAPH_\nRazprava o tem, \xc4\x8demu so slu\xc5\xbeile glave ali so bile vojne trofeje ali predmeti za rituale, se vrstijo \xc5\xa1e danes. Pogosto so jih na\xc5\xa1li skupaj z oro\xc5\xbejem in voja\xc5\xa1ko obleko, vendar so tak\xc5\xa1na obla\xc4\x8dila nosili tudi pri obredih. Izraz "trofejna glava" je skoval Max UHLE arheolog, ki je menil, da upodobitev odsekanih glav v starodavni perujski umetnosti ustreza vojnim trofejam. Raziskovalci so tudi ugotovili, da so imeli vsi voditelji v \xc4\x8delu luknjo za katero pa razloga, razen ugibanj, \xc5\xa1e niso ugotovili._NEWLINE_Veliko grobov predstavljajo "delni pokopi". Delni pokopi obi\xc4\x8dajno obsegajo pakete okon\xc4\x8din, skladovnice iz odsekanih glav ali telesa, brez nekaterih delov. Odkrili so, da v grobu voditelja manjka glava, ki je nadome\xc5\xa1\xc4\x8dena s kerami\xc4\x8dno posodo na kateri je \xc4\x8dlove\xc5\xa1ka glava naslikana, iz nje pa brstijo drevesa in rastline._NEWLINE_V srednjem obdobju kulture Nazca se je \xc5\xa1tevilo odrezanih glav drasti\xc4\x8dno pove\xc4\x8dalo, kar je vidno iz ostankov, ki so jih na\xc5\xa1li. Pozna Nazca ikonografija pa ka\xc5\xbee, da je bil ugled voditeljev Nazca dru\xc5\xbebe ve\xc4\x8dji, \xc4\x8de je bil lov na glave uspe\xc5\xa1nej\xc5\xa1i.\n_START_SECTION_\nGospodarstvo\n_START_PARAGRAPH_\nPre\xc5\xbeivetje Nazca ljudstva je bilo v veliki meri odvisno od kmetijstva. Ikonografija na izkopani keramiki ka\xc5\xbee, da so imeli ljudje raznoliko prehrano sestavljeno iz koruze, bu\xc4\x8d, sladkega krompirja, manioke in kane (achira) in celo razli\xc4\x8dne ribe. Prav tako so uporabljali bomba\xc5\xbe za tekstil, koko, kaktus San Pedro in bu\xc4\x8de. Koka in kaktus sta prikazana na \xc5\xa1tevilnih ve\xc4\x8dbarvnih loncih in skledah na keramiki, ki so jo uporabljali ob slovesnostih. V Cahuachi so na\xc5\xa1li lame in morske pra\xc5\xa1i\xc4\x8dke, ki so jih Nazca ljudje namenjali daritvam. Lame so uporabljali tudi za volno in kot vir mesa._NEWLINE_Arheolo\xc5\xa1ki dokazi ka\xc5\xbeejo, da so v srednjem obdobju kulture Nazca, ljudje zgradili vodovodni sistem (puquios) za ohranitev \xc5\xbeivljenja v tem zelo su\xc5\xa1nem okolju. To\xc4\x8denega nastanka gradnje ni mogo\xc4\x8de dolo\xc4\x8diti. Poskusili so z raznimi metodami, najbolj\xc5\xa1e rezultate je dala metoda AMS (accelerator mass spectrometry), ki so jo izvedli znotraj puquios, kakor tudi \xc5\xa1tudijo poselitvenih vzorcev na tem obmo\xc4\x8dju._NEWLINE_Namakalni sistem je sestavljen iz podzemnih kanalov, ki izkori\xc5\xa1\xc4\x8dajo podzemno vodo. Kanali so vkopali v gore, dokler niso dosegli vodonosnikov pod povr\xc5\xa1jem. Kanali so bili oblo\xc5\xbeeni z re\xc4\x8dnimi kamni. Malte niso uporabljali. Voda je bila speljana do namakalnih kanalov (acequias) na kmetijske povr\xc5\xa1ine ali pa so jo hranili v majhnih posodah (kochas) za kasnej\xc5\xa1o uporabo. Zgrajene so bile \xc5\xa1tevilne luknje za dostop v kanal ali ojos (o\xc4\x8di), podobno kot danes ja\xc5\xa1ki in so slu\xc5\xbeili za \xc4\x8di\xc5\xa1\xc4\x8denje in popravila. Raziskovalci \xc5\xa1e niso ugotovili kako dolgi so ti kanali, saj so za raziskovanje prenevarni, nekaj ocen so podali na osnovi meritev razdalje med ja\xc5\xa1ki._NEWLINE_Veliko kanalov je v uporabi \xc5\xa1e danes. To tudi pri\xc4\x8da o njihovem pomenu za stara ljudstva v su\xc5\xa1nem okolju. Za dana\xc5\xa1njo rabo so jih posodobili, jim dodali motorne \xc4\x8drpalke, ponekod so ja\xc5\xa1ke oblo\xc5\xbeili z betonom. Najbolje ohranjeni se nahajajo v Cantalloci.\n_START_SECTION_\nLon\xc4\x8darstvo\n_START_PARAGRAPH_\nZa kulturo Nazca je zna\xc4\x8dilna lepa ve\xc4\x8dbarvna keramika, pobarvana z vsaj 15 razli\xc4\x8dnimi barvami. Glavne oblike keramike obsegajo steklenice, sklede, skodelice, vaze, podobe obrazov in mitolo\xc5\xa1ka bitja. Lon\xc4\x8denina nima reliefnih okraskov razen na vazah s \xc4\x8dlove\xc5\xa1ko podobo, na katerih je ispostavljen nos. Motivi dekoracije se delijo na dve skupini: zelo stilizirane religiozne in mitolo\xc5\xa1ke teme in relativno naturalisti\xc4\x8dni motivi ptic, rib in rastlin s katerimi prikazujejo plodnost tal in iza\xc5\xbeajo \xc5\xbeeljo da ne be trpeli pomanjkanja hrane. Arheologi so izkopali keramiko med vsemi sloji dru\xc5\xbebe, kar ka\xc5\xbee na to, da ni imela dostop do tega le elita. Lon\xc4\x8denino so na\xc5\xa1li po vsej ju\xc5\xbeni regiji Nazca, najve\xc4\x8d pa v bli\xc5\xbeini Cahuachija._NEWLINE_Glede na stopnjo razvoja kulture Nazca, se razlikujejo tudi vizualne podobe na keramiki. Arheologi lo\xc4\x8dijo devet obdobij:_NEWLINE_Keramika iz faze 1 vsebuje sadje, rastline, ljudi in \xc5\xbeivali. Realizem je pomemben tudi za naslednje tri faze. Lon\xc4\x8denina iz teh faz je po pe\xc4\x8denju obarvana krepko rde\xc4\x8de, zeleno in rumeno na \xc4\x8drni ali beli podlagi._NEWLINE_V naslednji 5 fazi so dodajali \xc5\xbearke, zavite \xc4\x8drte in druge oblike pritrjene na nadnaravne motive. Gre za prehodno fazo med naturalizmom in elementi dodanimi na motivih iz faze 6 in 7._NEWLINE_6 in 7 Nazca faza vsebuje prej\xc5\xa1nje motive vendar poudarja militaristi\xc4\x8dno tematiko, kar ka\xc5\xbee na premik v dru\xc5\xbebeni organizaciji. Motivi so abstraktni. Na mnogih modelih je dodanih veliko \xc5\xa1tevilo \xc5\xbearkov, zlasti an tistih, ki upodabljajo miti\xc4\x8dne subjekte. Umetnost prikazuje tudi vpliv kulture Moche iz severne obale Peruja. V fazi Nazca 8 je bila uvedena geometrijska ikonografija, ki jo je te\xc5\xbeko razvozlati._NEWLINE_Tudi kultura Nazca, tako kot vse ostale predkolumbovske dru\xc5\xbebe v Ju\xc5\xbeni Ameriki, vklju\xc4\x8dno z Inki, niso poznale pisave. Ikonografija ali simboli na keramiki so slu\xc5\xbeili kot sredstvo komunikacije. Motivi upodobljeni na lon\xc4\x8darskih izdelkih so tako sveti kot profani. Nazca ljudstvo so verjeli v mo\xc4\x8d narave in te naravne duhove so risali v obliki mitolo\xc5\xa1kih bitij, ki so bila kombinacija ljudi in \xc5\xbeivali (pti\xc4\x8dev, rib). Prizori\xc5\xa1\xc4\x8da vojskovanja, obglavljenje in obredna uporaba \xc4\x8dlove\xc5\xa1kih glav, je odra\xc5\xbeala tudi druge vidike kulture Nazca.\n_START_SECTION_\nTekstil\n_START_PARAGRAPH_\nNazca ljudstvo so znani po svojih tehni\xc4\x8dno zapletenih tekstilijah. Tekstil naj bi bil izdelan z uporabo statev, podobnih, kot jih v regiji uporabljajo \xc5\xa1e danes. V tekstil so vtkani podobni motivi kot so naslikani na keramiko. Suha pu\xc5\xa1\xc4\x8dava je ohranila tekstil tako za kulturo Nazca, kot Paracas._NEWLINE_\xc5\xa0ali, obleke, tunike, pasovi, torbice so ostanki, ki so jih izkopali v Cahuachi in drugod. Veliko tekstila je bilo v grobovih kot pridatki k pokojnikom. Telo pokojnika je bilo zavito (v\xc4\x8dasih delno) v tekstil kot del obreda pokopa. Ostanki obleke in \xc5\xa1ali so vsebovali tudi perje, bili so poslikani in vezeni, iz \xc4\x8desar so ugotavljali razli\xc4\x8dne dru\xc5\xbebene vloge ali odgovornosti pokojnika. Obse\xc5\xbena analiza ostankov tekstila iz Cahuache je razkrila ve\xc4\x8d o \xc5\xbeenskah iz ljudstva Nazca, ki so o\xc4\x8ditno imele visok status med prebivalstvom.\n_START_SECTION_\nManipulacija z lobanjami\n_START_PARAGRAPH_\nTrefinacija bila primitivna kirurgija lobanje, ki so jo uporabljali Nazca ljudje, da so spro\xc5\xa1\xc4\x8dali pritisk na mo\xc5\xbegane, ki je bil posledica bojnih ran ali obrednih namenov. To je pomenilo odstranitev enega ali ve\xc4\x8d delov kosti iz lobanje, ko je bila oseba \xc5\xa1e \xc5\xbeiva. Dokaz o trefinaciji je bilo videti pri izkopanih lobanjah. Nekatere lobanje so kazale znake celjenja, kar je dokaz, da so nekateri posamezniki postopek pre\xc5\xbeiveli._NEWLINE_V Cahuachi so izkopali podolgovate lobanje. Ta u\xc4\x8dinek so dosegli z vezavo blazine na \xc4\x8delo dojen\xc4\x8dka in kartona na zadnji strani glave. Arheologi lahko le ugibajo, zakaj se je to zgodilo pri nekaj lobanjah. Nekatere teorije ka\xc5\xbeejo, da so z manipulacijo z lobanjami ustvarili etni\xc4\x8dne identitete ali pa so prikazali dru\xc5\xbebeni status.'